
Betegtájékoztató: Információk a felhasználó számára

Tretax 10 mg tabletta
toraszemid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához vagy gyógyszerészéhez.
1. Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

0. Milyen típusú gyógyszer a Tretax és milyen betegségek esetén alkalmazható?
0. Tudnivalók a Tretax szedése előtt
3.	Hogyan kell szedni a Tretax-ot?
4.	Lehetséges mellékhatások
5.	Hogyan kell a Tretax-ot tárolni?
6.	A csomagolás tartalma és egyéb információk


1. Milyen típusú gyógyszer a Tretax és milyen betegségek esetén alkalmazható?

A Tretax toraszemid hatóanyagot tartalmaz és az úgynevezett kacsdiuretikumok csoportjába tartozik.
A toraszemid a vizeletkiválasztás elősegítésével fejti ki hatását, és csökkenti a vérnyomást is.

A Tretax-ot az alábbi betegségek kezelésére, illetve kiújulásuk megelőzésére alkalmazzák felnőtteknél, amelyek a szív működési zavarai (szívizomgyengeség) miatt alakulnak ki:
· folyadékfelhalmozódás a szövetekben (szív eredetű ödéma) és/vagy
· folyadékfelhalmozódás a testüregekben (folyadékgyülem).


1. Tudnivalók a Tretax szedése előtt

Ne szedje a Tretax-ot, ha:
· allergiás a toraszemidre, a toraszemidhez hasonló kémiai szerkezetű hatóanyagokra (szulfonilureákra) vagy a gyógyszer (6. pontban felsorolt) egyéb összetevőjére;
· veseelégtelenségben szenved és Önnél nem termelődik vizelet (anúria);
· súlyos májműködési zavarai vannak, amelyek az érzékelés károsodásával járnak (májkóma vagy prekóma);
· alacsony a vérnyomása (hipotenzió);
· csökkent a vértérfogata (hipovolémia);
· nátriumhiánya vagy káliumhiánya van (hiponatrémia, hipokalémia);
· jelentős vizeletürítési zavarai vannak (például a prosztata kóros megnagyobbodása miatt);
· szoptat.

Figyelmeztetések és óvintézkedések
A Tretax szedése előtt beszéljen kezelőorvosával vagy gyógyszerészével.

A Tretax nem szedhető a következők fennállása esetén:
· köszvény;
· súlyos szívritmuszavarok, különösen, ha a szívverés kórosan lelassult (a szív súlyos fokú ingerületgenerálási és ingerületvezetési zavarai, például szinuatriális blokk, másodfokú vagy harmadfokú atrioventrikuláris blokk);
· a szervezet sav-bázis egyensúlyának rendellenes változásai;
· egyidejűleg végzett lítiumkezelés (hangulatingadozások és a depresszió egyes típusai esetén alkalmazott gyógyszer);
· bizonyos antibiotikumokkal (aminoglikozidokkal, cefalosporinokkal) végzett egyidejű, fertőzés elleni kezelés;
· a vér összetételének rendellenes változásai (például a véralvadást elősegítő vérlemezkék vagy a vörösvértestek hiánya veseműködési zavarban nem szenvedő betegeknél);
· veseműködési zavarok, amelyeket vesekárosító anyagokkal való érintkezés okoz.

Ha Önnél cukorbetegséget állapítottak meg, vagy ha cukorbetegség gyanúja áll fenn (manifeszt vagy látens cukorbetegség), beszéljen kezelőorvosával. A vércukorszint rendszeres ellenőrzése szükséges.

Ha tartósan szedi ezt a gyógyszert, akkor kezelőorvosa rendszeres vérképvizsgálatokat végeztet a vérsejtek és bizonyos anyagok szintjének ellenőrzése érdekében, különösen, ha Ön idős, vagy más gyógyszert is szed vagy alkalmaz.

Gyermekek és serdülők
A Tretax-ot nem szedhetik 18 év alatti gyermekek és serdülők, mivel 18 év alatti gyermekek és serdülők esetében még nincs tapasztalat a kezeléssel.

Egyéb gyógyszerek és a Tretax
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett vagy alkalmazott, valamint szedni vagy alkalmazni tervezett egyéb gyógyszereiről.

A Tretax nem szedhető az alábbi gyógyszerekkel együtt (a lentebb felsorolt mellékhatások fokozódása, különösen nagy adagokkal végzett kezelés esetén)
· A hallás és a vesék károsodása az úgynevezett aminoglikozid antibiotikumok (például kanamicin, gentamicin, tobramicin) fertőzések kezelésére történő alkalmazásakor.
· A hallás és a vesék károsodása ciszplatint (daganatos betegség kezelésére szolgáló hatóanyagot) tartalmazó gyógyszerek alkalmazása esetén.
· A vesekárosodás az úgynevezett cefalosporinok (az antibiotikumok csoportjába tartozó hatóanyagok) fertőzések kezelésére történő alkalmazásakor.
· A lítium (hangulatingadozások és a depresszió egyes típusainak kezelésére alkalmazott gyógyszer) szívkárosító és vesekárosító hatásának súlyosbodása. A Tretax és a lítium egyidejű szedése növelheti a lítium koncentrációját a vérben.

A Tretax az alábbi gyógyszerek hatását befolyásolhatja
· Vérnyomáscsökkentő gyógyszerek, különösen ACE-gátlók: ha Ön ACE-gátlót szed a Tretax-kezeléssel egyidejűleg vagy közvetlenül azt követően, túlságosan erős vérnyomáscsökkenés következhet be. Ha nem biztos abban, hogy szed-e vagy szedett-e ACE-gátlót, kérdezze meg kezelőorvosát vagy gyógyszerészét.
· Teofillin (asztma kezelésére szolgáló gyógyszer): a Tretax fokozhatja ezen gyógyszer hatását.
· A kuráréval kémiailag rokon anyagok: az izomlazító hatás fokozódhat.
· Cukorbetegség kezelésére szolgáló gyógyszerek (antidiabetikumok): a Tretax csökkentheti ezen gyógyszerek hatását.
· Fájdalomcsillapító és reumás betegségek kezelésére szolgáló gyógyszerek: a szalicilátok csoportjába tartozó fájdalomcsillapító és reuma kezelésére szolgáló gyógyszerek nagy adagjával végzett kezelés esetén fokozódhat a központi idegrendszerre gyakorolt hatásuk.
· A különböző vérkeringési zavarok (beleértve a sokkot is) kezelésére szolgáló gyógyszerek (például adrenalin és noradrenalin): ezek hatását csökkentheti a Tretax.

A Tretax hatását az alábbi gyógyszerek befolyásolják
· Probenecid (köszvény kezelésére szolgáló gyógyszer): a probenecid csökkentheti a Tretax vizeletürítést fokozó és vérnyomáscsökkentő hatását.
· Bizonyos gyulladáscsökkentő gyógyszerek (például indometacin, acetilszalicilsav): ezek a gyógyszerek csökkenthetik a Tretax vizeletürítést fokozó és vérnyomáscsökkentő hatását.
· Kolesztiramin (magas vérzsírértékek csökkentésére szolgáló gyógyszer): ezen gyógyszer egyidejű szedése befolyásolhatja a Tretax gyomor-bélrendszerből történő felszívódását. Ezáltal csökkenhet a Tretax hatásossága.

További kölcsönhatások a Tretax és egyéb gyógyszerek együttes alkalmazásakor
· A Tretax által okozott káliumhiány az egyidejűleg szedett digitálisz-készítmények (gyenge szívműködés kezelésére szolgáló gyógyszerek) több és súlyosabb mellékhatásához vezethet.
· A káliumhiány súlyosbodása, ha egyidejűleg hashajtókat alkalmaz.
· A káliumhiány súlyosbodása, ha egyidejűleg mellékvesekéreg-hormonokat (úgynevezett mineralokortikoidokat és glükokortikoidokat, például kortizont) alkalmaz.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség
A Tretax nem ajánlott terhesség alatt és fogamzásgátlást nem alkalmazó, fogamzóképes nőknél. Ha Ön terhes, a Tretax csak akkor szedhető, ha kezelőorvosa feltétlenül szükségesnek tartja. Csak a legkisebb adag alkalmazható. Nem ismert, hogy a Tretax milyen hatással van a magzatra.

Szoptatás
Nem ismert, hogy a Tretax hatóanyaga átjut-e az anyatejbe. Az újszülött/csecsemő vonatkozásában a kockázatot nem lehet kizárni. Tretax-ot ezért tilos szedni a szoptatás alatt. A Tretax alkalmazása előtt el kell dönteni, hogy a szoptatást függesztik fel, vagy a kezelést szakítják meg/halasztják el – figyelembe véve a szoptatás előnyét a gyermek, illetve a kezelés előnyét az anya szempontjából.

A készítmény hatásai a gépjárművezetéshez és a gépek kezeléséhez szükséges képességekre
A Tretax megváltoztathatja az Ön reakcióit. A Tretax csökkentheti a közúti közlekedésben való aktív részvételhez, a gépek kezeléséhez vagy a biztos alátámasztás nélküli munkavégzéshez szükséges képességeket.
Ez főként a következő helyzetekre vonatkozik:
· a kezelés kezdeti időszaka;
· ha emelik az adagot;
· ha készítményt váltanak;
· más gyógyszerekkel történő kiegészítő kezelés kezdeti időszaka.
Az alkohol fokozhatja ezt a hatást. Ezért a Tretax-szal történő kezelés alatt ne fogyasszon alkoholt.

A Tretax laktózt tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert.


0. Hogyan kell szedni a Tretax-ot?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

Kérjük, tartsa be a betegtájékoztatóban leírtakat, különben a Tretax nem tudja megfelelően kifejteni a hatását.

Adagolás
Az ajánlott kezdő adag naponta egyszer ½ tabletta Tretax (amely 5 mg toraszemidnek felel meg).
Általában ez a fenntartó adag a kezelés teljes időszakában.
Ha a Tretax hatása nem kielégítő, akkor kezelőorvosa naponta egyszer 1 tablettára emelheti az adagot (amely 10 mg toraszemidnek felel meg). Kezelőorvosa ebben az esetben figyelembe veszi az Ön betegségének súlyosságát. Ha szükséges, tovább emelhető az adag naponta legfeljebb 2 tablettára (amely 20 mg toraszemidnek felel meg).
5 mg toraszemidet tartalmazó (Tretax) készítmény is rendelkezésre áll.

Megjegyzés a tabletták felezéséhez
Az egyik oldalon bemetszéssel ellátott tabletták könnyen felezhetők. Ezáltal az Ön egyéni igényeihez igazítható az adagolás.
Tartsa bemetszéssel felfelé a tablettát a mutatóujja és a hüvelykujja között mindkét kezével, majd törje félbe a tablettát a bemetszés mentén a hüvelykujjaival kifejtett lefelé irányuló nyomással.
[image: ]

Májkárosodásban szenvedő betegek
Ha Ön májkárosodásban szenved, a kezelést óvatosan kell végezni. Megemelkedhet a toraszemid mennyisége a vérében. Súlyos, érzékeléskárosodással járó májműködési zavarok esetén tilos alkalmazni a Tretax-ot (lásd 2. pont).

Idős betegek
Az idős betegekre eltérő adagolási ajánlások nem vonatkoznak.

Az alkalmazás módja
Reggel, kevés folyadékkal nyelje le a tablettát. Az adagot az étkezés időpontjától függetlenül be lehet venni.

Az alkalmazás időtartama
A Tretax alkalmazásának időtartamáról kezelőorvosa dönt.

Ha az előírtnál több Tretax-ot vett be
Ha túl nagy mennyiségű Tretax-ot vett be, az alábbi tünetek jelentkezhetnek:
· nagymértékű, esetleg veszélyesen megnövekedett sóvesztés és vízvesztés;
· zavart tudatállapot;
· zavartság;
· vérnyomásesés;
· a vérkeringés összeomlása;
· emésztőrendszeri panaszok;
Ebben az esetben azonnal forduljon orvoshoz. Ő minden szükséges intézkedést megtesz.

Ha elfelejtette bevenni a Tretax-ot
Ha túlságosan kicsi adagot vett be, ez a hatás csökkenéséhez vezet. Ha elfelejtette bevenni a Tretax-ot, az is a hatás csökkenéséhez vezet. Ez többek között az alábbi tünetekben nyilvánulhat meg:
· testsúly növekedése;
· fokozottabb folyadékfelhalmozódás a szövetekben (ödéma)
A lehető leghamarabb vegye be az elfelejtett adagot. Azonban ha már közel van a következő adag bevételének ideje, akkor ne vegye be az elfelejtett adagot. Ne vegyen be kétszeres adagot a kihagyott adag pótlására.

Ha idő előtt abbahagyja a Tretax szedését
A kezelés megszakítása vagy idő előtti befejezése is ronthatja a tüneteit. Ezért semmilyen körülmények között ne szakítsa meg és ne fejezze be idő előtt a Tretax szedését anélkül, hogy megbeszélné azt kezelőorvosával.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ha az alábbi mellékhatások valamelyikét észleli, a lehető leghamarabb tájékoztassa kezelőorvosát. Az orvos ítéli meg állapota súlyosságát, majd dönt az esetlegesen szükséges további intézkedésekről.
Ha egy mellékhatás hirtelen jelentkezik vagy nagyon kifejezett, azonnal tájékoztassa kezelőorvosát. Ez azért fontos, mert bizonyos mellékhatások esetlegesen életveszélyessé válhatnak. Az orvos fogja eldönteni, hogy milyen intézkedéseket kell tenni, és hogy folytatható-e a kezelés.
A túlérzékenységi reakció első jele (például súlyos bőrreakció) esetén a Tretax-ot nem szabad többször bevenni. Azonnal forduljon orvoshoz.

Lehetséges mellékhatások

Gyakori mellékhatások (10-ből legfeljebb 1 beteget érinthet):
· a szervezet sav-bázis egyensúlyának szabályozási zavarai (úgynevezett metabolikus alkalózis);
· izomgörcsök (különösen a kezelés kezdetén);
· emelkedett húgysav-vérszint, glükózvérszint és lipid- (triglicerid, koleszterin) vérszint;
· káliumhiány (hipokalémia) egyidejű alacsony káliumtartalmú étrend esetén, hányás, hasmenés, hashajtók túl nagy mennyiségének alkalmazása, krónikus májműködési zavarok;
· a gyógyszer adagjától és a kezelés időtartamától függően a só- és vízháztartás zavarai léphetnek fel, például folyadékvesztés (hipovolémia), káliumhiány és/vagy nátriumhiány (hipokalémia és/vagy hiponatraémia);
· emésztőrendszeri panaszok, különösen a kezelés kezdetén, például étvágytalanság, gyomorfájdalom, hányinger és hányás, hasmenés, székrekedés;
· egy bizonyos májenzim (a gamma-GT) koncentrációjának emelkedése a vérben;
· fejfájás, szédülés, fáradtság, gyengeség jelentkezhet, különösen a kezelés kezdetén.

Nem gyakori mellékhatások (100-ból legfeljebb 1 beteget érinthet):
· a karbamid és a kreatinin (egy izomfehérje) koncentrációjának emelkedése a vérben;
· ha már fennállnak vizeletürítési nehézségek (például ha a prosztata megnagyobbodott), vizeletvisszatartás léphet fel. Ebben az esetben a vizeletürítés súlyosan akadályozott vagy már egyáltalán nem lehetséges.
· szájszárazság;
· zsibbadás és hidegérzet a végtagokban (paresztézia).

Nagyon ritka mellékhatások (10 000-ből legfeljebb 1 beteget érinthet):
· a vörösvértestek és fehérvérsejtek (az eritrociták és leukociták), valamint a véralvadást elősegítő vérlemezkék (a trombociták) számának csökkenése;
· allergiás reakciók, például viszketés, bőrkiütés (exantéma), fényérzékenység (fotoszenzitivitás), súlyos bőrreakciók;
· vérrögök képződése az erekben (tromboembóliás szövődmények);
· zavartság;
· alacsony vérnyomás (hipotenzió);
· a szívizom és az agy véráramlási zavarai az alábbi következményekkel: szívritmuszavarok (aritmiák), mellkasi szorító érzés (angina pektorisz), akut szívroham, hirtelen eszméletvesztés (ájulás);
· hasnyálmirigy-gyulladás (pankreatitisz);
· látászavarok;
· fülcsengés (tinnitusz);
· halláskárosodás.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Tretax-ot tárolni?

A gyógyszer gyermekektől elzárva tartandó!
Ez a gyógyszer nem igényel különleges tárolást.
A dobozon és a buborékcsomagoláson feltüntetett lejárati idő után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Tretax?
· A készítmény hatóanyaga a toraszemid. 10 mg toraszemidet tartalmaz tablettánként.
· Egyéb összetevők: laktóz-monohidrát, kukoricakeményítő, vízmentes kolloid szilícium-dioxid, magnézium-sztearát.

Milyen a Tretax külleme és mit tartalmaz a csomagolás?
Fehér, kerek, lapos, 8 mm átmérőjű, metszett élű tabletta az egyik oldalán bemetszéssel ellátva.
A tabletta egyenlő adagokra osztható.
A Tretax 30 tablettát tartalmazó csomagolásban kapható.

A forgalomba hozatali engedély jogosultja
Menarini International Operations Luxembourg S.A.
1, Avenue de la Gare
L-1611 Luxembourg
Luxemburg

Gyártó
Berlin-Chemie AG,
Glienicker Weg 125,
12489 Berlin,
Németország

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Németország
	Torem

	Magyarország
	Tretax

	Csehország
	Grolan

	Szlovákia
	Oltensio

